Document ID: 32013R0438

KOMISIJAS REGULA (ES) Nr. 438/2013
(2013. gada 13. maijs),
ar ko groza un labo II pielikumu Eiropas Parlamenta un Padomes Regulā (EK) Nr. 1333/2008 attiecībā uz atsevišķu pārtikas piedevu lietošanu
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2008. gada 16. decembra Regulu (EK) Nr. 1333/2008 par pārtikas piedevām (1) un jo īpaši tās 10. panta 3. punktu,
tā kā:
(1)
Regulas (EK) Nr. 1333/2008 II pielikumā noteikts Savienības atļauto pārtikas piedevu saraksts un to lietošanas noteikumi.
(2)
Minēto sarakstu var atjaunināt saskaņā ar vienoto procedūru, kas minēta 3. panta 1. punktā Eiropas Parlamenta un Padomes 2008. gada 16. decembra Regulā (EK) Nr. 1331/2008, ar ko nosaka vienotu atļauju piešķiršanas procedūru attiecībā uz pārtikas piedevām, fermentiem un aromatizētājiem (2), vai nu pēc Komisijas iniciatīvas, vai pēc pieteikuma saņemšanas.
(3)
Savienības atļauto pārtikas piedevu saraksts tika izveidots, pamatojoties uz pārtikas piedevām, ko atļauts izmantot pārtikā saskaņā ar Eiropas Parlamenta un Padomes 1994. gada 30. jūnija Direktīvu 94/35/EK par saldinātājiem, kurus lieto pārtikas produktos (3), Eiropas Parlamenta un Padomes 1994. gada 30. jūnija Direktīvu 94/36/EK par krāsvielām, kuras lieto pārtikas produktos (4), un Eiropas Parlamenta un Padomes 1995. gada 20. februāra Direktīvu 95/2/EK par pārtikas piedevām, kas nav krāsvielas vai saldinātāji (5), un pēc tam, kad tika pārbaudīta to atbilstība Regulas (EK) Nr. 1333/2008 6., 7. un 8. pantam. Regulas (EK) Nr. 1333/2008 II pielikumā sniegtajā Savienības sarakstā pārtikas piedevas uzskaitītas, pamatojoties uz pārtikas kategorijām, kurām šīs piedevas var pievienot.
(4)
Pārnesot pārtikas piedevas uz jauno kategoriju sistēmu, kas noteikta Regulas (EK) Nr. 1333/2008 II pielikumā, radās grūtības, kuru dēļ ir ieviesušās atsevišķas kļūdas, kas būtu jālabo. Konkrēti, antioksidantu izmantošana mizotos, sagrieztos un sasmalcinātos augļos un dārzeņos būtu jāatļauj tikai fasētos, atdzesētos, nepārstrādātos augļos un dārzeņos, kas ir sagatavoti patēriņam. Sorbīnskābes - sorbātu, benzoskābes - benzoātu, p-hidroksibenzoātu (E 200-219) izmantošana arī turpmāk būtu jāatļauj termiski apstrādātos gaļas produktos, un natamicīna (E 235) izmantošana arī turpmāk būtu jāatļauj termiski apstrādātās žāvētās un sālī konservētās desās. Kurkumīna (E 100) maksimālais daudzums pārstrādātās zivīs un zivsaimniecības produktos, tostarp gliemjos un vēžveidīgajos, būtu jānosaka atbilstīgi daudzumiem, kas noteikti Direktīvā 94/36/EK. Maksimālais daudzums attiecībā uz silīcija dioksīda - silikātu (E 551-559) izmantošanu būtu jāmaina uz quantum satis, kā noteikts Direktīvā 95/2/EK, un attiecībā uz silīcija dioksīda - silikātu (E 551-553) izmantošanu - atbilstīgi Komisijas 2012. gada 3. maija Regulai (ES) Nr. 380/2012, ar ko groza Eiropas Parlamenta un Padomes Regulas (EK) Nr. 1333/2008 II pielikumu attiecībā uz alumīniju saturošu pārtikas piedevu lietošanas nosacījumiem un daudzumiem (6).
(5)
Ir nepieciešami paskaidrojumi par pārtikas piedevu izmantošanu atsevišķās pārtikas produktu kategorijās. Pārtikas produktu kategorijā 13.1.4. “Cita maziem bērniem paredzēta pārtika” būtu jānosaka izmantošanas nosacījumi attiecībā uz pārtikas piedevām E 332 “Kālija citrāti” un E 338 “Fosforskābe”. Pārtikas produktu kategorijā 14.2.6. “Stipri alkoholiskie dzērieni, kā noteikts Regulā (EK) Nr. 110/2008” pārtikas krāsvielu izmantošanu nevajadzētu atļaut attiecībā uz Geist, kā noteikts II pielikuma 17. punktā Eiropas Parlamenta un Padomes 2008. gada 15. janvāra Regulā (EK) Nr. 110/2008 par stipro alkoholisko dzērienu definīciju, aprakstu, noformējumu, marķējumu un ģeogrāfiskās izcelsmes norāžu aizsardzību un ar ko atceļ Padomes Regulu (EEK) Nr. 1576/89 (7). No jauna būtu jāatļauj izmantot pārtikas krāsvielas hinolīna dzeltenais (E 104), saulrieta dzeltenais FCF/oranždzeltenais S (E 110) un kumačs 4R, košenila sarkanais A (E 124) atsevišķos stiprajos alkoholiskajos dzērienos, jo šāda izmantošana nerada drošības riskus attiecībā uz bērniem. Būtu jāpaskaidro, ka “Karameles” (E 150a-d) var izmantot visos produktos, kuri ietilpst pārtikas produktu kategorijā 14.2.7.1. “Aromatizēti vīni”.
(6)
Tādēļ Savienības atļauto pārtikas piedevu saraksts būtu jālabo, jāprecizē un jāpapildina, lai iekļautu visus atļautos lietojumus, kuri atbilst Regulas (EK) Nr. 1333/2008 6., 7. un 8. pantam.
(7)
Saskaņā ar Regulas (EK) Nr. 1331/2008 3. panta 2. punktu Komisijai ir jālūdz Eiropas Pārtikas nekaitīguma iestādes (“Iestāde”) atzinums, lai atjauninātu Savienības atļauto pārtikas piedevu sarakstu, kas noteikts Regulas (EK) Nr. 1333/2008 II pielikumā, izņemot gadījumus, kad attiecīgie atjauninājumi nevar nelabvēlīgi ietekmēt cilvēku veselību. Tā kā Savienības saraksts ir grozīts, lai iekļautu lietojumus, kuri jau ir atļauti atbilstīgi Direktīvai 94/35/EK, Direktīvai 94/36/EK un Direktīvai 95/2/EK, tas ir tāds minētā saraksta atjauninājums, kurš nevar nelabvēlīgi ietekmēt cilvēku veselību. Tāpēc Iestādes atzinums nav nepieciešams.
(8)
Tāpēc Regulas (EK) Nr. 1333/2008 II pielikums būtu attiecīgi jāgroza un jālabo.
(9)
Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu, un Eiropas Parlaments un Padome pret tiem nav iebilduši,
IR PIEŅĒMUSI ŠO REGULU.
1. pants
Regulas (EK) Nr. 1333/2008 II pielikumu groza saskaņā ar šīs regulas pielikumu.
2. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2013. gada 13. maijā

Labels: 0
3
17